钦定古今图书集成/方舆汇编/职方典/第1324卷 > 《梅岭曲江祠祀》郭棐
## 钦定古今图书集成/方舆汇编/职方典/第1324卷 > 《梅岭曲江祠祀》郭棐

梅岭，本名台岭，在南雄府北三十里，即百粤五岭之
一也。一曰“东峤”，以其当五岭之东也。上有横浦关，即
古入关之路也。汉初，高帝以将军梅𫓶统兵驻此，故
名梅岭。后令裨将庾胜戍守，复名庾岭。初则山形嵲
屼，行路崎岖，雨旸多艰，商旅告困。唐开元四年，内供
奉、右拾遗张九龄开凿成路，行者自后无道难之叹，
于是立祠岭上，以祀曲江公，报功德也。其北有白猿
洞，又北有霹雳泉，其下长浦之水出焉。其东四十里
有小庾岭，见谢灵运《岭表赋》。皆东峤之形胜也。曲江
公既开岭路，而往来轮蹄，行李之使，络绎不绝。宋嘉
祐癸卯，转运蔡抗与祥刑江西兄挺、陶甓各砌其境，
署其表曰“梅关。”明正统丙寅，知府郑述砌路九十馀
里，补植松梅。成化己丑，巡抚陈濂行、知府江璞修砌。
正德甲戌，方伯吴廷举属府增植松梅万五千馀株。
一路苍翠蓊郁，轮辕辐辏，益有以演曲江之泽于无
斁云。谨缀次于篇，并《云封寺咏歌》附入焉。作《梅岭曲
江祠记》。